送袁校書赴湖州別駕
作者：崔與之
朝代：宋

paragraphs: 奎壁光芒久聚東，奏篇入獻大明宮。
胸中抱負經綸業，筆下鋪張造化功。
四海高名如日揭，一襟和氣與春融。
誰知正大傳家學，惟有擎拳體國忠。
華踐峻登羣玉表，清脩屹立急流中。
校讐正對青藜月，關陝俄分畫戟風。
自喜合簪方衮衮，不堪分袂大怱怱。
送君悵望雲帆別，顧我凋殘雪鬢蓬。
戢羽孤棲憐鶴病，脫身高舉羨冥鴻。
星躔已應魁三象，天路須知尺五通。
箬水臘前新蟻綠，橘洲霜後巨螯紅。
清談岸幘聊遊戲，獻納歸班萬口同。